נוסטלגיה לאייטיז היא אחד המאפיינים הבולטים של הקולנוע המערבי בעשור וחצי האחרונים, ועכשיו היא מגיעה גם לתעשייה הישראלית. הקומדיה הישראלית החדשה "המחשמלים" תעסוק בלהקה שזכתה בתואר תגלית השנה ב-1984, אבל מאז שקעה בתהום הנשייה, וגם את הוון היט וונדר שלה אף אחד לא זוכר. שלושים וחמש שנה לאחר הפריצה שלה, היא מקבלת הזדמנות חד-פעמית להתקמבק ולכבוש מחדש את הבמות.
תסריטאי הסרט הם שראל פיטרמן, שיר ראובן וצביקה נתן. הם כתבו במשותף במבוסס על הסיפור של נתן, שגם מגלם את הגיבור, בן דמותו. את התסריט הביא אל הבד הבמאי המוכשר בועז ארמוני, מי שהיה חתום על "מסווג חריג" המצוין והלא מוערך דיו, וכמו אז, גם הפעם מאחורי הפרויקט עומדת חברת ההפקה גרין פרודקשנס, שהיתה מצידה אחראית גם ל"פיגומים" ו"בגרות" האדירים.
ב"המחשמלים" יככבו טל פרידמן, אלישע בנאי, אלה ארמוני ואמא שלה, דפנה ארמוני, שתופיע בתפקיד עצמה, וכך גם שימי תבורי וסי היימן. אחת האטרקציות הגדולות בו תהיה הופעת אורח של אלי יצפאן, בתפקידו הקולנועי הראשון מזה שנים.
הסרט המסקרן צפוי לעלות לאקרנים בשבעה בנובמבר, ועד אז אתם מוזמנים להתענג כאן על הטריילר הראשון והטרי שלו, שבדיוק יצא חם מהתנור.